EL Επίσημη Εφημερίδα της Ευρωπαϊκής Ένωσης CE 261/8

Πέμπτη 10 Μαΐου 2012

Προστασία των οικονομικών συμφερόντων της Ευρωπαϊκής Ένωσης - Καταπολέμηση της απάτης - Ετήσια Έκθεση 2010

P7_TA(2012)0196

Ψήφισμα του Ευρωπαϊκού Κοινοβουλίου της 10ης Μαΐου 2012 σχετικά με την προστασία των οικονομικών συμφερόντων της Ευρωπαϊκής Ένωσης – Καταπολέμηση της απάτης – Ετήσια έκθεση 2010 (2011/2154(INI))

2013/C 261 E/02

Το Ευρωπαϊκό Κοινοβούλιο,

— έχοντας υπόψη τα ψηφίσματά του για προηγούμενες ετήσιες εκθέσεις της Επιτροπής και της Ευρωπαϊκής Υπηρεσίας Καταπολέμησης της Απάτης (OLAF),

— έχοντας υπόψη την έκθεση της 29ης Σεπτεμβρίου 2011 της Επιτροπής στο Ευρωπαϊκό Κοινοβούλιο και στο Συμβούλιο με τίτλο «Προστασία των οικονομικών συμφερόντων της Ευρωπαϊκής Ένωσης – Καταπολέμηση της απάτης – Ετήσια έκθεση 2010» (COM(2011)0595) και τα έγγραφα (SEC(2011)1107, SEC(2011)1108 και SEC(2011)1109) που τη συνοδεύουν (1),

— λαμβάνοντας υπόψη την ενδέκατη επιχειρησιακή έκθεση της OLAF – Ετήσια έκθεση 2011 (2),

— έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2010 και τις απαντήσεις των θεσμικών οργάνων (3),

— έχοντας υπόψη την ανακοίνωση της Επιτροπής στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή, την Επιτροπή των Περιφερειών και το Ελεγκτικό Συνέδριο σχετικά με την στρατηγική της Επιτροπής για την καταπολέμηση της απάτης (COM(2011)0376),

— έχοντας υπόψη την ανακοίνωση της Επιτροπής στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών σχετικά με την προστασία των οικονομικών συμφερόντων της Ευρωπαϊκής Ένωσης με μέσα του ποινικού δικαίου και με διοικητικές έρευνες - Μια ολοκληρωμένη πολιτική για τη διασφάλιση των χρημάτων των φορολογουμένων (COM(2011)0293),

— έχοντας υπόψη το ψήφισμά του της 15ης Σεπτεμβρίου 2011 σχετικά με τις προσπάθειες της ΕΕ για την καταπολέμηση της διαφθοράς (4), τη δήλωσή του της 18ης Μαΐου 2010 σχετικά με τις προσπάθειες της Ένωσης για την καταπολέμηση της διαφθοράς (5) και την ανακοίνωση της Επιτροπής στο Ευρωπαϊκό Κοινοβούλιο, στο Συμβούλιο και στην Ευρωπαϊκή Οικονομική και Κοινωνική Επιτροπή με τίτλο: Η καταπολέμηση της διαφθοράς στην ΕΕ (COM(2011)0308),

— έχοντας υπόψη το άρθρο 325 παράγραφος 5 της Συνθήκης για τη λειτουργία της Ευρωπαϊκής Ένωσης,

— έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (6),

— έχοντας υπόψη τον κανονισμό (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, για την προστασία των οικονομικών συμφερόντων των Ευρωπαϊκών Κοινοτήτων (7),

— έχοντας υπόψη το ψήφισμά του της 6ης Απριλίου 2011 για την προστασία των οικονομικών συμφερόντων των Κοινοτήτων – Καταπολέμηση της απάτης – Ετήσια έκθεση 2009 (8),

— έχοντας υπόψη το άρθρο 48 του Κανονισμού του,

— έχοντας υπόψη την έκθεση της Επιτροπής Ελέγχου του Προϋπολογισμού (A7-0121/2012),

A. λαμβάνοντας υπόψη ότι η ΕΕ και τα κράτη μέλη επωμίζονται από κοινού την ευθύνη για την προστασία των οικονομικών συμφερόντων της ΕΕ και για την καταπολέμηση της απάτης και ότι η στενή συνεργασία μεταξύ της Επιτροπής και των κρατών μελών είναι ουσιαστικής σημασίας·

Β. λαμβάνοντας υπόψη ότι πρωτίστως τα κράτη μέλη είναι αρμόδια για την εκτέλεση περίπου του 80 % του προϋπολογισμού της Ευρωπαϊκής Ένωσης καθώς και για την είσπραξη των ιδίων πόρων, μεταξύ άλλων υπό μορφή ΦΠΑ και δασμών·

Γ. λαμβάνοντας υπόψη ότι το 2010 ο συνολικός δημοσιονομικός αντίκτυπος των παρατυπιών που εντοπίστηκαν μέσω συστημάτων ελέγχου ανέρχεται σε 2 193 εκατομμύρια EUR, έναντι 1 757 εκατομμυρίων EUR το 2009·

Δ. λαμβάνοντας υπόψη ότι, σύμφωνα με το Ευρωπαϊκό Ελεγκτικό Συνέδριο (ΕΕΣ), οι πληρωμές στις οποίες βασίστηκαν οι λογαριασμοί περιείχαν ουσιώδη σφάλματα, με εκτιμώμενο ποσοστό σφάλματος 3,7 % για τον προϋπολογισμό της ΕΕ συνολικά· ότι τα συστήματα ελέγχου αποδείχτηκαν μόνο εν μέρει αποτελεσματικά όσον αφορά τη διασφάλιση της κανονικότητας των πληρωμών και ότι οι κυριότερες πηγές σφαλμάτων σχετίζονται με την επιλεξιμότητα και τις δημόσιες συμβάσεις·

Ε. λαμβάνοντας υπόψη ότι στις περισσότερες περιπτώσεις, το ΕΕΣ θεωρεί ότι οι αρχές των κρατών μελών είχαν επαρκείς πληροφορίες στη διάθεσή τους και μπορούσαν να ανιχνεύσουν και να διορθώσουν τουλάχιστον ορισμένα από τα σφάλματα πριν από τη διενέργεια των πληρωμών και ότι κατά το ΕΕΣ υπάρχουν ακόμα περιθώρια βελτίωσης των μηχανισμών διόρθωσης και των δραστηριοτήτων λογιστικού ελέγχου των κρατών μελών·

Συνολικές θεωρήσεις

1. τονίζει ότι η παγκόσμια χρηματοπιστωτική κρίση, και ιδίως η κρίση της ευρωζώνης, η οποία πλήττει σήμερα την ΕΕ, απαιτεί την εφαρμογή ειδικών μέτρων για να διασφαλιστεί από άποψη εσόδων η κατάλληλη προστασία των οικονομικών συμφερόντων της ΕΕ, τα οποία συνδέονται άμεσα με τα οικονομικά συμφέροντα των κρατών μελών· είναι της άποψης ότι μια πιο αυστηρή εφαρμογή της δημοσιονομικής πολιτικής θα μπορούσε να συμβάλει στην έξοδο της Ευρώπης από την κρίση, κυρίως μειώνοντας το μέγεθος της παραοικονομίας της ΕΕ η οποία εκτιμάται ότι αντιστοιχεί περίπου στο ένα πέμπτο του επίσημου ΑΕΠ (9)·

2. επισημαίνει τις δυνατότητες που προσφέρει η ηλεκτρονική διακυβέρνηση όσον αφορά την αύξηση της διαφάνειας και την καταπολέμηση της απάτης και της διαφθοράς και, συνακόλουθα, τη διαφύλαξη των δημόσιων πόρων· υπογραμμίζει ότι η Ευρώπη υστερεί έναντι των βιομηχανικών της εταίρων, μεταξύ άλλων, λόγω της έλλειψης διαλειτουργικότητας των συστημάτων (10)· τονίζει ότι, ιδίως σε περιόδους κρίσης, η Ευρώπη πρέπει να κλιμακώνει τις προσπάθειές της για την επίτευξη μιας νέας γενιάς ηλεκτρονικής διακυβέρνησης η οποία θα προσέδιδε μεγαλύτερη διαφάνεια στα δημόσια οικονομικά·

3. εφιστά την προσοχή στο γεγονός ότι οι ηλεκτρονικές συναλλαγές σε λογιστική μορφή καταγράφονται και, συνεπώς, καθιστούν πιο δύσκολη τη συμμετοχή στην παραοικονομία και ότι φαίνεται να υπάρχει ισχυρή συσχέτιση μεταξύ των ηλεκτρονικών πληρωμών που διενεργούνται σε μια χώρα και της παραοικονομίας της (11)· ενθαρρύνει τα κράτη μέλη να μειώσουν τα κατώτατα όρια των υποχρεωτικών πληρωμών σε λογιστική μορφή·

4. τονίζει την ανάγκη για αξιόπιστα στατιστικά στοιχεία σχετικά με την έκταση της απάτης και της διαφθοράς, και ιδίως σχετικά με τα επίπεδα φοροδιαφυγής και δασμοδιαφυγής καθώς και κακής διαχείρισης των κονδυλίων της ΕΕ λόγω οργανωμένου εγκλήματος· εκφράζει τη λύπη του για το γεγονός ότι η Επιτροπή δεν έχει διαβιβάσει τέτοιου είδους στοιχεία, παρά τις επανειλημμένες εκκλήσεις του Κοινοβουλίου·

Γενικές παρατηρήσεις

5. τονίζει ότι η απάτη είναι παράδειγμα εσκεμμένης αδικοπραγίας και συνιστά ποινικό αδίκημα, ενώ η παρατυπία είναι η παράλειψη συμμόρφωσης με κάποιον κανόνα, και εκφράζει την απογοήτευσή του που η έκθεση της Επιτροπής δεν προβαίνει σε διεξοδική εξέταση της απάτης ενώ ασχολείται ευρύτατα με τις παρατυπίες· επισημαίνει ότι το άρθρο 325 της Συνθήκης για τη λειτουργία της Ευρωπαϊκής Ένωσης (ΣΛΕΕ) σχετίζεται με την απάτη, όχι τις παρατυπίες, και ζητεί να πραγματοποιηθεί διαχωρισμός ανάμεσα στην απάτη και τα σφάλματα· ζητεί την παράλληλη αντιμετώπιση των ζητημάτων της διαφθοράς και της απάτης·

6. σημειώνει ότι το 2010 οι δημοσιονομικές επιπτώσεις των παρατυπιών στον τομέα των δαπανών αυξήθηκαν και ανήλθαν στα 1,8 δισεκατομμύρια EUR (1,27 % των πιστώσεων), έναντι 1,4 δισεκατομμυρίων EUR (1,13 %) το 2009· οι δημοσιονομικές επιπτώσεις στον τομέα των εσόδων είναι επίσης υψηλότερες: 393 εκατομμύρια EUR (1,88 % του συνολικού ακαθάριστου ποσού των εισπραχθέντων παραδοσιακών ίδιων πόρων) έναντι 357 εκατομμυρίων EUR (1,84 %) το 2009·

7. εκφράζει τη λύπη του για το γεγονός ότι πάρα πολλά κονδύλια της ΕΕ εξακολουθούν να δαπανώνται με λανθασμένο τρόπο και καλεί την Επιτροπή να αναλάβει αποφασιστική δράση με στόχο την ανάκτηση περισσότερων εσφαλμένων πληρωμών, την απόδοση μεγαλύτερης ευθύνης στα κράτη μέλη για τον αριθμό των παρατυπιών οι απώλειες των οποίων δεν έχουν ανακτηθεί μέχρι στιγμής, τη βελτίωση της πρόληψης και του εντοπισμού των παρατυπιών και των κρουσμάτων απάτης, και να προβαίνει σε άμεση αναστολή πληρωμών καθώς και στην επιβολή ουσιαστικών κυρώσεων σε περιπτώσεις κατάχρησης ενωσιακών πόρων·

8. σημειώνει ότι για το 2010 ο αριθμός των αναφερθεισών παρατυπιών αυξήθηκε σε όλους τους τομείς με εξαίρεση τα προενταξιακά κονδύλια και τους παραδοσιακούς ιδίους πόρους και ότι η εν λόγω αύξηση σχετίζεται με τη λήξη της περιόδου εφαρμογής 2000-2006 του Ταμείου Συνοχής και με τις βελτιώσεις που έγιναν στο σύστημα διαχείρισης παρατυπιών (ΣΔΠ)·

9. τονίζει ότι, παρότι το σύστημα διαχείρισης παρατυπιών (ΣΔΠ) έχει εκσυγχρονιστεί και βελτιωθεί και έχει σημειωθεί αύξηση στον όγκο των αναφορών από την πλειονότητα των κρατών μελών, γεγονός που έχει ως αποτέλεσμα τη βελτίωση της ποιότητας και της αξιοπιστίας των εκθέσεων, εξακολουθούν να υπάρχουν διαφορές μεταξύ των προσεγγίσεων των κρατών μελών σχετικά με την αναφορά των παρατυπιών και, κατά συνέπεια, εκφράζονται αμφιβολίες σχετικά με την καταλληλότητα των εθνικών συστημάτων υποβολής εκθέσεων· καλεί όλα τα κράτη μέλη να θέσουν σε πλήρη εφαρμογή το σύστημα διαχείρισης παρατυπιών και να βελτιώσουν περαιτέρω την τήρηση της διαδικασίας υποβολής εκθέσεων καθώς και να επιταχύνουν τη διαδικασία αναφοράς παρατυπιών·

10. εκφράζει περαιτέρω την ανησυχία του για το γεγονός ότι ορισμένα κράτη μέλη δεν χρησιμοποιούν ακόμα πλήρως το ηλεκτρονικό σύστημα αναφορών· καλεί τα εν λόγω κράτη μέλη να προβούν επειγόντως στις απαραίτητες ενέργειες για τη διόρθωση της κατάστασης·

11. εκφράζει εκ νέου τη λύπη του, δεδομένων των σοβαρών αμφιβολιών σχετικά με την ποιότητα της πληροφόρησης που παρέχεται από τα κράτη μέλη, διαπιστώνει ότι ορισμένα κράτη μέλη εξακολουθούν να αναφέρουν πολύ μικρό αριθμό διαπιστωμένων παρατυπιών και κρουσμάτων απάτης και καλεί την Επιτροπή να αναφέρει στο Ευρωπαϊκό Κοινοβούλιο κατά πόσον τα εθνικά συστήματα ελέγχου στα εν λόγω κράτη μέλη είναι αποτελεσματικά·

12. υπενθυμίζει ότι η νομοθεσία της ΕΕ απαιτεί από τα κράτη μέλη να αναφέρουν κάθε παρατυπία το αργότερο δύο μήνες μετά τη λήξη του τριμήνου κατά τη διάρκεια του οποίου η παρατυπία αποτέλεσε αντικείμενο της πρώτης διοικητικής ή δικαστικής διαπιστωτικής πράξης και/ή κατά τη διάρκεια του οποίου γνωστοποιήθηκαν νέα στοιχεία σχετικά με την κοινοποιημένη παρατυπία· καλεί τα κράτη μέλη να καταβάλουν κάθε δυνατή προσπάθεια, περιλαμβανομένου του εξορθολογισμού των εθνικών διοικητικών διαδικασιών, για να τηρούν τις προκαθορισμένες προθεσμίες και να μειώσουν το διάστημα που μεσολαβεί ανάμεσα στον εντοπισμό και την κοινοποίηση των παρατυπιών· ζητεί από τα κράτη μέλη, στο πλαίσιο των προσπαθειών τους για την πάταξη της απάτης, να δρουν πρωτίστως ως προστάτες των χρημάτων των φορολογουμένων·

13. τονίζει την ανάγκη ύπαρξης αξιόπιστων στατιστικών στοιχείων σχετικά με την έκταση της απάτης και της διαφθοράς, ιδιαίτερα σε σχέση με τη φοροδιαφυγή και δασμοδιαφυγή και τις οργανωμένες εγκληματικές δραστηριότητες των καταχραστών ενωσιακών πόρων· εκφράζει τη λύπη του για το γεγονός ότι, παρά τα επανειλημμένα αιτήματα που διατύπωσε το Ευρωπαϊκό Κοινοβούλιο, η Επιτροπή δεν μπόρεσε να παράσχει τα στοιχεία αυτά·

14. εκφράζει την απογοήτευσή του για το γεγονός ότι η Επιτροπή δεν είναι σε θέση να αξιολογήσει την πραγματική κλίμακα των παρατυπιών και της απάτης, με αποτέλεσμα να μην είναι εφικτή η αξιολόγηση της συνολικής κλίμακας των παρατυπιών και της απάτης στα επιμέρους κράτη μέλη ή ο εντοπισμός και η επιβολή πειθαρχίας στα κράτη μέλη που επιδεικνύουν το υψηλότερο επίπεδο παρατυπιών και απάτης, όπως ζήτησε το Ευρωπαϊκό Κοινοβούλιο το 2009·

15. επισημαίνει ότι κατά τα τελευταία χρόνια έχουν αναπτυχθεί νέες τεχνικές για τη μέτρηση της διαφθοράς και της απάτης και ζητεί επιτακτικά από την Επιτροπή, χωρίς περαιτέρω χρονοτριβή, να καταβάλει προσπάθειες για την εφαρμογή των εν λόγω νέων εργαλείων μέτρησης και να εκτιμήσει την έκταση της διαφθοράς και της απάτης όσον αφορά τη διαχείριση κονδυλίων και την υπεξαίρεση εσόδων της ΕΕ· κατά αυτόν τον τρόπο, θα μπορεί να αξιολογηθεί η αποτελεσματικότητα της προστασίας των κονδυλίων της ΕΕ από την κατάχρηση καθώς και η προστασία των εσόδων της ΕΕ από υπεξαιρέσεις·

16. ζητεί από την Επιτροπή να αναλάβει την ευθύνη της ανάπτυξης των εργαλείων μέτρησης της απάτης και της διαφθοράς όσον αφορά τα κονδύλια της ΕΕ, σε στενή συνεργασία με το Ευρωπαϊκό Κοινοβούλιο, το Ευρωπαϊκό Ελεγκτικό Συνέδριο καθώς και άλλους φορείς λογιστικών και άλλων ελέγχων της ΕΕ·

17. σημειώνει ότι ο αποκαλούμενος κανόνας 50/50 (12) που εφαρμόζεται στον τομέα της γεωργίας συνιστά αποτελεσματικό κίνητρο για τα κράτη μέλη για την επιτάχυνση και την ολοκλήρωση των διαδικασιών ανάκτησης· καλεί την Επιτροπή να αξιολογήσει κατά πόσον ο εν λόγω μηχανισμός ανάκτησης θα μπορούσε να εφαρμοστεί και σε άλλους τομείς (συνοχής και προένταξης) και εάν επίσης, σύμφωνα με τον παρόντα κανόνα, θα ήταν χρήσιμο να μειωθεί κατά το ήμισυ η προθεσμία για τις ενέργειες ανάκτησης, δηλαδή σε δύο και τέσσερα χρόνια αντίστοιχα·

18. διαπιστώνει ότι, σύμφωνα με την ετήσια έκθεση του Ευρωπαϊκού Ελεγκτικού Συνεδρίου (έκθεση ΕΕΣ) για το 2010, οι πληρωμές που αναφέρονται στις δημοσιονομικές καταστάσεις για το 2010 και που εμφάνισαν μεγάλο αριθμό σφαλμάτων αντιπροσώπευαν το 3,7 % των συνολικών δαπανών από τον προϋπολογισμό της ΕΕ, δηλαδή περίπου 4,5 δισεκατομμύρια EUR·

19. σημειώνει ότι η έκθεση του Ευρωπαϊκού Ελεγκτικού Συνεδρίου δηλώνει επιπλέον ότι, προτού εγκρίνουν τις πληρωμές, οι αρχές των κρατών μελών διέθεταν επαρκή ενημέρωση για τον εντοπισμό ορισμένων σφαλμάτων και τη διόρθωση ή την πρόληψή τους·

Έσοδα. Ίδιοι πόροι

20. υπενθυμίζει ότι η κατάλληλη είσπραξη του ΦΠΑ και των δασμών επηρεάζει άμεσα τόσο τις οικονομίες των κρατών μελών όσο και τον προϋπολογισμό της ΕΕ· υπογραμμίζει ότι η βελτίωση των συστημάτων είσπραξης εσόδων πρέπει να αποτελεί πρωταρχική προτεραιότητα όλων των κρατών μελών, και ιδίως εκείνων που αντιμετωπίζουν τις μεγαλύτερες δυσκολίες υπό τις τρέχουσες οικονομικές συνθήκες·

21. τονίζει ότι η προσοχή πρέπει να στραφεί προς μια αποτελεσματικότερη είσπραξη των εσόδων· τονίζει ότι η φορολογική απάτη συνεπάγεται τεράστιες απώλειες για τον προϋπολογισμό της ΕΕ και τις οικονομίες των κρατών μελών και, συνεπώς, επιδεινώνει την κρίση χρέους· υπενθυμίζει ότι το κόστος της υφιστάμενης παραοικονομίας βαρύνει τους πολίτες το εισόδημα των οποίων μπορεί εύκολα να τεκμηριωθεί και να εξακριβωθεί·

22. σημειώνει ότι τα στοιχεία που παρέχουν τα κράτη μέλη σχετικά με τις παρατυπίες στον τομέα των παραδοσιακών ιδίων πόρων διαφέρουν πολύ και θεωρεί, συνεπώς, ότι η κατηγοριοποίηση των παρατυπιών και των κρουσμάτων απάτης στη βάση δεδομένων για τους ίδιους πόρους OWNRES δεν είναι απολύτως αξιόπιστη· καλεί την Επιτροπή να διερευνήσει πώς μπορεί να βελτιωθεί η εν λόγω βάση δεδομένων προκειμένου να διασφαλιστεί η αξιοπιστία και η συγκρισιμότητα των υποβαλλόμενων στοιχείων·

23. καλεί την Επιτροπή να συνεχίσει να εστιάζει στην εφαρμογή των στρατηγικών τελωνειακού ελέγχου των κρατών μελών, ιδιαίτερα στον τομέα των εισαγωγών υψηλού κινδύνου, και να βελτιώσει τις δραστηριότητες που αφορούν τον εντοπισμό των παρατυπιών και των περιπτώσεων εικαζόμενης απάτης στον τομέα των παραδοσιακών ιδίων πόρων·

24. ανησυχεί για το γεγονός ότι το λαθρεμπόριο, ιδιαίτερα το λαθρεμπόριο τσιγάρων, εξακολουθεί να αποτελεί μείζον πρόβλημα για την ΕΕ και έχει ως αποτέλεσμα την απώλεια σημαντικών πόρων από τους εθνικούς και τον ενωσιακό προϋπολογισμό· χαιρετίζει το σχέδιο δράσης που κατάρτισε η Επιτροπή για την καταπολέμηση του λαθρεμπορίου τσιγάρων και αλκοόλ κατά μήκος των ανατολικών συνόρων της ΕΕ, καθώς και την ανανέωση της τελωνειακής συνεργασίας με την Κίνα και τη Ρωσία στο τέλος του 2010 και τα στρατηγικά πλαίσια για την τελωνειακή συνεργασία που εγκρίθηκαν και με τις δύο αυτές χώρες·

25. χαιρετίζει τα αποτελέσματα της κοινής τελωνειακής επιχείρησης των κρατών μελών με την ονομασία «Sirocco», που πραγματοποιήθηκε τον Ιούνιο του 2010 υπό τον συντονισμό της Ευρωπαϊκής Υπηρεσίας Καταπολέμησης της Απάτης (OLAF), κατά τη διάρκεια της οποίας κατασχέθηκαν περίπου 40 εκατομμύρια τσιγάρα, 1,2 τόνοι καπνού για στριφτά τσιγάρα, 7 000 λίτρα οινοπνεύματος και 8 εκατομμύρια άλλα προϊόντα παραποίησης/απομίμησης·

26. σημειώνει ότι μεγάλο μέρος των εσόδων προέρχεται από τον φόρο προστιθέμενης αξίας (ΦΠΑ) και ότι, ως εκ τούτου, η Επιτροπή και τα κράτη μέλη πρέπει να παρακολουθούν και να ανταποκρίνονται αποτελεσματικά τόσο στις υπάρχουσες όσο και τις νέες τάσεις όσον αφορά την απάτη· χαιρετίζει την Πράσινη Βίβλο της Επιτροπής σχετικά με το μέλλον του ΦΠΑ και καλεί να γίνουν συγκεκριμένες προτάσεις για την αναμόρφωση του ΦΠΑ·

Απώλειες ΦΠΑ

27. υπενθυμίζει ότι, σύμφωνα με μελέτη που διεξήχθη για λογαριασμό της Ευρωπαϊκής Επιτροπής (13), το εκτιμώμενο μέσο έλλειμμα ΦΠΑ σε επίπεδο ΕΕ (14) ανέρχεται σε 12 %· εφιστά την προσοχή στο γεγονός ότι το εν λόγω έλλειμμα έχει διαμορφωθεί στα ανησυχητικά επίπεδα του 30 % και 22 % για την Ελλάδα και την Ιταλία αντίστοιχα, χώρες οι οποίες βιώνουν την πιο επώδυνη κρίση χρέους και η κατάσταση των οποίων απειλεί την οικονομική σταθερότητα της Ευρώπης των 27·

28. τονίζει ότι, εκτός της φοροαποφυγής και των απωλειών λόγω αφερεγγυότητας, το έλλειμμα ΦΠΑ οφείλεται και στην απάτη και ότι οι απώλειες ΦΠΑ, εκφρασμένες σε δισεκατομμύρια EUR, αντισταθμίζονται σε μεγάλο βαθμό μέσω της επιβολής μέτρων λιτότητας σε εκείνους τους πολίτες της ΕΕ των οποίων το εισόδημα μπορεί εύκολα να εξακριβωθεί·

29. επισημαίνει το γεγονός ότι, από τότε που καθιερώθηκε, το μοντέλο είσπραξης του ΦΠΑ δεν έχει αλλάξει καθόλου· τονίζει ότι το μοντέλο αυτό είναι παρωχημένο, δεδομένου ότι έχουν σημειωθεί πολλές αλλαγές στο τεχνολογικό και οικονομικό περιβάλλον·

Απώλειες δασμών

30. υπογραμμίζει ότι τα έσοδα που προέρχονται από δασμούς αποτελούν σημαντικό μέρος των παραδοσιακών ιδίων πόρων της ΕΕ και πηγή εσόδων για τις κυβερνήσεις των κρατών μελών, οι οποίες εισπράττουν το 25 % για την κάλυψη του κόστους είσπραξης· επαναλαμβάνει ότι η αποτελεσματική πρόληψη των παρατυπιών και της απάτης στον συγκεκριμένο τομέα προστατεύει τα οικονομικά συμφέροντα της Ένωσης και έχει σημαντική επίδραση στην εσωτερική αγορά, εξαλείφοντας το αθέμιτο πλεονέκτημα των οικονομικών φορέων που αθετούν τις σχετικές υποχρεώσεις τους έναντι εκείνων που τις τηρούν·

31. τονίζει ότι η καλή λειτουργία των τελωνείων επηρεάζει άμεσα τον υπολογισμό του φόρου προστιθέμενης αξίας·

32. σε αυτό το πλαίσιο, υπενθυμίζει ότι το Ελεγκτικό Συνέδριο, στην ειδική έκθεσή του αριθ. 13/2011 (15), διαπίστωσε ότι η εφαρμογή του τελωνειακού καθεστώτος 42 (16) εξηγούσε από μόνη της εκτιμώμενες απώλειες περίπου 2,200 εκατομμύρια EUR (17) στα επτά κράτη μέλη που έλεγξε το Ελεγκτικό Συνέδριο το 2009, οι οποίες αντιστοιχούσαν στο 29 % του ΦΠΑ που θεωρητικά επιβάλλεται στη φορολογητέα αξία όλων των εισαγωγών που πραγματοποιήθηκαν σύμφωνα με το τελωνειακό καθεστώς 42 το 2009 στις εν λόγω χώρες·

33. υπενθυμίζει ότι το Ελεγκτικό Συνέδριο εντόπισε σοβαρές ανεπάρκειες στον έλεγχο των απλοποιημένων τελωνειακών διαδικασιών, οι οποίες αντιπροσωπεύουν το 70 % του συνόλου των τελωνειακών διαδικασιών· επισημαίνει ότι οι εν λόγω ανεπάρκειες έχουν επιφέρει αδικαιολόγητες απώλειες στον προϋπολογισμό της ΕΕ και παραβιάσεις της εμπορικής πολιτικής της ΕΕ· τονίζει ότι οι ανεπάρκειες που διαπιστώθηκαν αφορούν, μεταξύ άλλων, χαμηλή ποιότητα ή ελλιπή τεκμηρίωση λογιστικών ελέγχων και μειωμένη χρήση αυτοματοποιημένων τεχνικών επεξεργασίας δεδομένων για τη διεξαγωγή ελέγχων κατά τη διεκπεραίωση απλοποιημένων διαδικασιών·

Δαπάνες

Γεωργία

34. διαπιστώνει ότι το 2010 σημειώθηκε αύξηση των αναφορών για παρατυπίες και περιπτώσεις υπόνοιας απάτης, ενώ οι δημοσιονομικές επιπτώσεις τους αυξήθηκαν από 13 εκατομμύρια EUR το 2009 σε 69 εκατομμύρια EUR το 2010·

35. εκφράζει τη λύπη του για το γεγονός ότι η κατάσταση σε ό, τι αφορά τη συνολική ανάκτηση ποσών παραμένει μη ικανοποιητική: τα κράτη μέλη ανέκτησαν 175 εκατομμύρια EUR κατά το οικονομικό έτος 2010, το οποίο αναλογεί στο 42 % των χρεών του Ευρωπαϊκού Γεωργικού Ταμείου Εγγυήσεων (ΕΓΤΕ) από το 2007 και μετά, ενώ το συνολικό ποσό που υπολειπόταν να ανακτηθεί στο τέλος του οικονομικού έτους 2010 ήταν 1,2 δισεκατομμύρια EUR και τα κράτη μέλη που υπάγονται στον κανόνα 50/50 έχουν μεταφέρει μόνο 300 εκατομμύρια EUR από τους εθνικούς προϋπολογισμούς τους στον προϋπολογισμό της ΕΕ· εκφράζει τη λύπη του για το γεγονός ότι η Επιτροπή δεν έλαβε υπόψη το αίτημα του Ευρωπαϊκού Κοινοβουλίου και δεν παρέσχε στο Ευρωπαϊκό Κοινοβούλιο πληροφορίες σχετικά με την πρόοδο που σημειώθηκε στον τομέα αυτό στην έκθεση για την προστασία των οικονομικών συμφερόντων της Ευρωπαϊκής Ένωσης για το 2010· επαναλαμβάνει την έκκλησή του προς την Επιτροπή να λάβει όλα τα απαραίτητα μέτρα για να θέσει σε εφαρμογή ένα αποτελεσματικό σύστημα για την ανάκτηση καταβληθέντων ποσών και να ενημερώνει το Ευρωπαϊκό Κοινοβούλιο·

36. εκφράζει τη λύπη του για το γεγονός ότι το 2010 ορισμένα κράτη μέλη δεν τήρησαν τις προθεσμίες για την αναφορά παρατυπιών· συμφωνεί με την Επιτροπή ότι όλα τα κράτη μέλη οφείλουν να βελτιώσουν τις υποβαλλόμενες εκθέσεις· υπενθυμίζει ότι η Φινλανδία, η Αυστρία και οι Κάτω Χώρες έχουν δεσμευτεί να ανταποκρίνονται στις υποχρεώσεις περί υποβολής εκθέσεων και καλεί την Επιτροπή να παράσχει πληροφορίες, στην Προστασία των οικονομικών συμφερόντων της Ευρωπαϊκής Ένωσης –Καταπολέμηση της απάτης – Ετήσια έκθεση, σχετικά με την πρόοδο που σημείωσαν τα εν λόγω κράτη μέλη το 2011·

37. εκφράζει τον προβληματισμό του για το γεγονός ότι το 2010 η Ιταλία και 12 κράτη μέλη της ΕΕ χαρακτήρισαν περισσότερο από το 90 % των αναφερθεισών περιπτώσεων παρατυπιών ως «περιπτώσεις εικαζόμενης απάτης»· καλεί τα κράτη μέλη να λάβουν όλα τα απαραίτητα μέτρα, συμπεριλαμβανομένης της στενής συνεργασίας με τα ευρωπαϊκά θεσμικά όργανα, για την αντιμετώπιση όλων των αιτιών της απάτης σχετικά με κονδύλια της ΕΕ·

38. ανησυχεί για τον υπερβολικά χαμηλό αριθμό περιπτώσεων εικαζόμενης απάτης που ανέφεραν η Γαλλία, η Γερμανία, η Ισπανία και το Ηνωμένο Βασίλειο, ιδιαίτερα αν ληφθούν υπόψη το μέγεθος της οικονομίας τους και η χρηματοδοτική στήριξη που έχουν λάβει, όπως περιγράφεται στην έκθεση της Επιτροπής σχετικά με την προστασία των οικονομικών συμφερόντων της Ένωσης· είναι της άποψης ότι το γεγονός αυτό εγείρει βάσιμες αμφιβολίες για τον αν τηρούνται οι αρχές περί αναφοράς· ζητεί επιτακτικά από την Επιτροπή να συμπεριλάβει λεπτομερείς πληροφορίες σχετικά με την εφαρμοζόμενη μεθοδολογία περί αναφοράς και τη δυνατότητα εντοπισμού της απάτης στα εν λόγω κράτη· ζητεί εκ νέου από την Επιτροπή να παρακολουθεί στενά την αποτελεσματικότητα των συστημάτων εποπτείας και ελέγχου στα κράτη μέλη και να εξασφαλίσει ότι οι πληροφορίες σχετικά με το επίπεδο των παρατυπιών στα κράτη μέλη αντικατοπτρίζουν την πραγματική κατάσταση· καλεί την Επιτροπή να παράσχει πληροφορίες, στην έκθεση για την προστασία των οικονομικών συμφερόντων της Ευρωπαϊκής Ένωσης, σχετικά με τις δράσεις που ανελήφθησαν στον τομέα αυτό το 2011·

Πολιτική συνοχής

39. Βάσει των στοιχείων που παρασχέθηκαν στην ετήσια έκθεση για την προστασία των οικονομικών συμφερόντων της Ευρωπαϊκής Ένωσης για το 2010, περίπου το 70 % του συνόλου των αναφορών για παρατυπίες σχετίζονταν με την πολιτική συνοχής και, το 2010, ο τομέας της πολιτικής για τη συνοχή είχε το υψηλότερο ποσοστό ανάκτησης δαπανών (άνω του 60 %)· τονίζει ότι, σύμφωνα με τα στοιχεία που παρασχέθηκαν, είναι αδύνατον να γίνει αντικειμενική αξιολόγηση των πραγματικού αριθμού των παρατυπιών και των περιπτώσεων απάτης στον τομέα αυτό, διότι ο υψηλός αριθμός παρατυπιών και (ή) περιπτώσεων απάτης που αναφέρθηκαν μπορεί να σχετίζεται με την εφαρμογή του συστήματος ΣΔΠ το 2009·

40. χαιρετίζει την πρόοδο που σημειώθηκε το 2010 σχετικά με τα ποσά που ανακτήθηκαν για την περίοδο προγραμματισμού 2000-2006, που αντιπροσωπεύουν το 70 % (2,9 δισεκατομμύρια EUR) των αχρεωστήτως καταβληθέντων ποσών, έναντι ποσοστού 50 % το 2009·

41. σημειώνει ότι το 2010, η Δανία, η Γαλλία, η Μάλτα, οι Κάτω Χώρες, η Σουηδία και η Σλοβενία δεν ανέφεραν περιπτώσεις παρατυπιών στον τομέα αυτό, γεγονός που εγείρει αμφιβολίες σχετικά με το αν το ΣΔΠ εφαρμόζεται ορθά· ανησυχεί για το χαμηλό ποσοστό ανάκτησης στην Ουγγαρία, την Τσεχική Δημοκρατία και τη Σλοβενία (περίπου 20 % ή και λιγότερο)· καλεί την Επιτροπή να αναλάβει δράση, να διερευνήσει τους λόγους και να ενημερώσει το Ευρωπαϊκό Κοινοβούλιο σχετικά με την πρόοδο που σημειώθηκε στην έκθεση για την προστασία των οικονομικών συμφερόντων της Ευρωπαϊκής Ένωσης του επόμενου έτους·

42. τονίζει ότι, όπως διαπιστώνεται από τα στοιχεία που παρέχονται στην έκθεση για την προστασία των οικονομικών συμφερόντων της Ευρωπαϊκής Ένωσης για το 2010, η ανάλυση των συχνότερα αναφερόμενων κατηγοριών παρατυπιών καταδεικνύει ότι οι παρατυπίες εντοπίζονται συχνότερα στη φάση εφαρμογής του κύκλου των έργων και ότι οι μεγαλύτερες δημοσιονομικές επιπτώσεις σημειώνονται κατά τις φάσεις επιλογής και ανάθεσης· τονίζει ότι ένα διαφανές, σαφές και ευέλικτο σύστημα δημόσιων συμβάσεων με πιο ενεργό χρήση του ηλεκτρονικού συστήματος δημόσιων συμβάσεων και η θέσπιση γενικών αρχών σύναψης συμβάσεων σε επίπεδο ΕΕ θα καθιστούσε εφικτή τη διασφάλιση αποτελεσματικότερης χρήσης των χρηματοδοτικών πόρων των κρατών μελών και της ΕΕ· αναμένει από την Επιτροπή να εφαρμόσει αποτελεσματικά τη μεταρρύθμιση του συστήματος δημόσιων συμβάσεων·

Προενταξιακά κονδύλια

43. εκφράζει την ανησυχία του για το γεγονός ότι τα προενταξιακά κονδύλια εμφανίζουν τα χαμηλότερα ποσοστά ανάκτησης: το 2010 το ποσοστό αυτό μόλις άγγιξε το 10 %, έναντι του 27 %· παρατηρεί με ανησυχία ότι το ποσοστό ανάκτησης για την περίοδο 2002-2006 παραμένει χαμηλό (περίπου 30 %), ιδιαίτερα στη Βουλγαρία, την Τουρκία, τη Λιθουανία και τη Λετονία, και καλεί την Επιτροπή να αναλάβει δράση προκειμένου να διασφαλίσει ότι οι δικαιούχες χώρες θα εξηγήσουν τους λόγους ύπαρξης χαμηλών ποσοστών ανάκτησης, θα βελτιώσουν τις επιδόσεις τους και θα ενημερώσουν τα στοιχεία που λείπουν σχετικά με τις περατωθείσες διαδικασίες ανάκτησης·

44. σημειώνει ότι, όπως και το 2009, ο μεγαλύτερος αριθμός παρατυπιών και κρουσμάτων απάτης σχετίζεται με τη χρήση πόρων του ταμείου SAPARD στη Ρουμανία και τη Βουλγαρία· χαιρετίζει το γεγονός ότι η Βουλγαρία έχει σημειώσει μεγάλη πρόοδο στην ενίσχυση των συστημάτων εθνικού ελέγχου, όπως αποδεικνύεται από το γεγονός ότι το 2010 μεγάλο ποσοστό των παρατυπιών και περιπτώσεων εικαζόμενης απάτης δεν εντοπίστηκαν από εξωτερικούς αλλά από εγχώριους ή εθνικούς ελεγκτές και επιθεωρητές· εκφράζει τη λύπη του για το γεγονός ότι στη Ρουμανία η πλειοψηφία των παρατυπιών και των περιπτώσεων εικαζόμενης απάτης ακόμα εντοπίζονται ύστερα από ελέγχους που διενεργούνται από τις υπηρεσίες της ΕΕ ή επιθεωρήσεις που διενεργούνται ύστερα από αίτησή τους· καλεί την Επιτροπή να συνεργαστεί στενά με τις ρουμανικές αρχές με στόχο τη βελτίωση της κατάστασης·

45. εκφράζει την ικανοποίησή του για τον στόχο της Επιτροπής να στηρίξει τις νέες δικαιούχες χώρες (Τουρκία, Κροατία, πρώην Γιουγκοσλαβική Δημοκρατία της Μακεδονίας και Μαυροβούνιο) στην προσπάθειά τους να εφαρμόσουν το σύστημα ΣΔΠ·

OLAF

46. επαναλαμβάνει ότι είναι αναγκαίο να συνεχιστεί η ενίσχυση της ανεξαρτησίας, της αποτελεσματικότητας και αποδοτικότητας της OLAF·

47. καλεί την Επιτροπή και τα κράτη μέλη να διασφαλίσουν την αποτελεσματική και έγκαιρη εφαρμογή των συστάσεων που έχουν γίνει μετά τη διερεύνηση υποθέσεων από την OLAF·

48. θεωρεί ότι τα κράτη μέλη πρέπει να υποχρεούνται να υποβάλλουν έκθεση, σε ετήσια βάση, σχετικά με τη συνέχεια που δίνεται στις υποθέσεις οι οποίες παραπέμπονται από την OLAF στις δικαστικές τους αρχές, συμπεριλαμβάνοντας τις ποινικές και οικονομικές κυρώσεις που επιβάλλονται στις περιπτώσεις αυτές·

Δημόσιες συμβάσεις, αυξημένη διαφάνεια και καταπολέμηση της διαφθοράς

49. καλεί την Επιτροπή, τις σχετικές υπηρεσίες της Ένωσης και τα κράτη μέλη να λάβουν μέτρα και να χορηγήσουν πόρους για να εξασφαλισθεί ότι θα πάψουν τα κρούσματα διαφθοράς σε σχέση με τις χρηματοδοτήσεις της ΕΕ, θα επιβάλλονται αποτρεπτικές κυρώσεις σε περιπτώσεις διαπιστωμένης διαφθοράς και απάτης και θα επιταχύνεται η κατάσχεση περιουσιακών στοιχείων που προέρχονται από εγκληματικές ενέργειες σχετιζόμενες με απάτη, φοροδιαφυγή και νομιμοποίηση εσόδων από παράνομες δραστηριότητες·

50. υπογραμμίζει ότι, βάσει της ανακοίνωσης του 2011 της Επιτροπής με τίτλο «Η καταπολέμηση της διαφθοράς στην ΕΕ», εκτιμάται ότι οι απώλειες της ΕΕ από τη διαφθορά ανέρχονται σε 120 δισεκατομμύρια EUR ετησίως, γεγονός που συνεπάγεται οικονομικές ζημίες, μειώνει τα δημόσια έσοδα και υπονομεύει την εμπιστοσύνη στους δημοκρατικούς θεσμούς· επισημαίνει περαιτέρω ότι, σύμφωνα με το ψήφισμα του Κοινοβουλίου του 2011 σχετικά με τις προσπάθειες της ΕΕ για την καταπολέμηση της διαφθοράς, η διαφθορά οδηγεί εν γένει σε κακή διαχείριση του δημόσιου χρήματος και των κονδυλίων της ΕΕ που προέρχονται από τον φορολογούμενο πολίτη και προκαλεί στρέβλωση της αγοράς, και καλεί –μαζί με την προαναφερθείσα δήλωσή του– την Επιτροπή και τους σχετικούς φορείς της Ένωσης να διασφαλίσουν ότι τα κονδύλια της ΕΕ δεν γίνονται αντικείμενο πρακτικών διαφθοράς·

51. επικροτεί την απόφαση του Ευρωπαϊκού Κοινοβουλίου για τη σύσταση ειδικής επιτροπής που θα είναι αρμόδια για το οργανωμένο έγκλημα, τη διαφθορά και τη νομιμοποίηση εσόδων από παράνομες δραστηριότητες·

52. επικροτεί το γεγονός ότι, στις 20 Ιανουαρίου 2011, η Μάλτα επικύρωσε τη Σύμβαση για την προστασία των οικονομικών συμφερόντων της ΕΕ· εκφράζει τη λύπη του για το γεγονός ότι η Σύμβαση δεν έχει επικυρωθεί ακόμα από την Τσεχική Δημοκρατία και καλεί το εν λόγω κράτος μέλος να επανορθώσει το συντομότερο δυνατό· καλεί επίσης την Εσθονία να επικυρώσει το Πρωτόκολλο της 29ης Νοεμβρίου 1996 σχετικά με την ερμηνεία της Σύμβασης, μέσω προδικαστικών αποφάσεων, από το Δικαστήριο των Ευρωπαϊκών Κοινοτήτων·

53. υπενθυμίζει ότι το πρόγραμμα Hercule II είναι ένα χρηματοδοτικό μέσο, τη διαχείριση του οποίου έχει η Επιτροπή (OLAF), στον τομέα της προστασίας των οικονομικών συμφερόντων της ΕΕ και της πρόληψης των σχετικών εγκληματικών δραστηριοτήτων, συμπεριλαμβανομένου του λαθρεμπορίου τσιγάρων· σημειώνει ότι η μεσοπρόθεσμη αξιολόγηση του προγράμματος Hercule II επιβεβαίωσε την προστιθέμενη αξία του· είναι της άποψης ότι το διάδοχο πρόγραμμα του εν λόγω μέσου – το πρόγραμμα Hercule III – πρέπει να συνεχίσει να βελτιώνει τον τεχνικό εξοπλισμό στα κράτη μέλη, να χρηματοδοτεί την πρόσβαση σε βάσεις δεδομένων που είναι απαραίτητες για τη διεξαγωγή ερευνών από τις αρχές των κρατών μελών και την OLAF, και να καταπολεμά το λαθρεμπόριο τσιγάρων και την παραποίηση/απομίμηση σε πλαίσιο τήρησης των νομικά δεσμευτικών συμφωνιών με τις καπνοβιομηχανίες·

54. καλεί εκ νέου την Επιτροπή και τα κράτη μέλη να σχεδιάσουν, να θέσουν σε εφαρμογή και να αξιολογούν σε περιοδική βάση ενιαία συστήματα δημόσιων συμβάσεων με στόχο την πρόληψη της απάτης και της διαφθοράς, να καθορίσουν και να εφαρμόσουν σαφείς προϋποθέσεις για τη συμμετοχή σε διαγωνισμούς καθώς και τα κριτήρια βάσει των οποίων λαμβάνονται οι αποφάσεις ανάθεσης, καθώς και να εγκρίνουν και να εφαρμόζουν συστήματα για την επανεξέταση των αποφάσεων για τις δημόσιες συμβάσεις σε επίπεδο κράτους μέλους, να εξασφαλίζουν διαφάνεια και λογοδοσία σε ό,τι αφορά τα δημόσια οικονομικά, και να εγκρίνουν και να εφαρμόζουν συστήματα διαχείρισης κινδύνου και εσωτερικού ελέγχου·

55. επικροτεί τη δημοσίευση τον Ιανουάριου του 2011 της Πράσινης Βίβλου της Επιτροπής σχετικά με τον εκσυγχρονισμό της πολιτικής δημόσιων συμβάσεων της ΕΕ, με τίτλο: «Προς μια αποτελεσματικότερη ευρωπαϊκή αγορά δημόσιων συμβάσεων»· σημειώνει ότι η έκθεση αξιολόγησης για τη συγκεκριμένη διαβούλευση εγκρίθηκε στα τέλη Ιουνίου 2011 και ότι τον Δεκέμβριο του 2011 η Επιτροπή ενέκρινε τις προτάσεις της για τη μεταρρύθμιση των βασικών κανόνων της ΕΕ για τις δημόσιες συμβάσεις (οδηγίες 2004/17/ΕΚ και 2004/18/ΕΚ)·

Παρακολούθηση της εφαρμογής

56. ζητεί από την Επιτροπή να ενημερώσει το Κοινοβούλιο σχετικά με άλλους δείκτες, πηγές ή μεθόδους, πέραν των πληροφοριών που παρέχουν άτομα που καταγγέλλουν παρατυπίες ή πληροφοριοδότες, που μπορεί να χρησιμοποιήσει για να προσδιορίσει ποιες περιοχές, από εκείνες που λαμβάνουν χρηματοδοτήσεις ή έσοδα της ΕΕ, παρουσιάζουν αυξημένα επίπεδα απάτης·

57. καλεί την Επιτροπή να προστατεύσει και να προωθήσει την ερευνητική και ανεξάρτητη δημοσιογραφία, η οποία αποτελεί θεμελιώδη παράγοντα για την καταπολέμηση του εγκλήματος, της απάτης και της διαφθοράς εις βάρος ευρωπαϊκών χρηματοδοτικών πόρων·

58. καλεί την Επιτροπή να εκτιμήσει αν οι διερευνώμενες περιπτώσεις απάτης, που προκύπτουν από άτομα που καταγγέλλουν παρατυπίες ή πληροφοριοδότες, αντιστοιχούν στις περιοχές στις οποίες εκτιμάται ότι υπάρχουν υψηλά επίπεδα απάτης βάσει ανεξάρτητων κριτηρίων ή δεικτών· αν δεν διαπιστωθεί κάτι τέτοιο, να εξετάσει άλλες μεθόδους εκκίνησης ερευνών σε περιοχές όπου οι εικαζόμενες απάτες αποκρύβονται βάσει των «νόμων της σιωπής» για εγκληματικές ενέργειες, οι οποίοι αποτρέπουν τη διαρροή πληροφοριών μέσω ατόμων που καταγγέλλουν παρατυπίες ή πληροφοριοδοτών·

59. λαμβάνοντας υπόψη την κατάσταση που επικρατεί επί πολλά έτη, δηλαδή το γεγονός ότι τα κράτη μέλη αδυνατούν να παράσχουν στοιχεία εγκαίρως ή ότι τα στοιχεία που παρέχουν δεν είναι ακριβή και δεν είναι συγκρίσιμα, με αποτέλεσμα να είναι αδύνατη η αντικειμενική αξιολόγηση της πραγματικής κλίμακας της απάτης στα κράτη μέλη, ενώ το Ευρωπαϊκό Κοινοβούλιο, η Επιτροπή και η OLAF αδυνατούν να εκτελέσουν τα καθήκοντά τους σχετικά με την αξιολόγηση της κατάστασης και την υποβολή περαιτέρω προτάσεων, τονίζει ότι η κατάσταση αυτή δεν πρέπει να γίνεται ανεκτή και καλεί την Επιτροπή να αναλάβει πλήρη ευθύνη για την ανάκτηση από τα κράτη μέλη των αχρεωστήτως καταβληθέντων κονδυλίων και για τη συγκέντρωση των απαιτούμενων ομοιογενών συγκρίσιμων στοιχείων και τον καθορισμό των αρχών περί υποβολής εκθέσεων σε όλα τα κράτη μέλη·

*

* *

60. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στο Δικαστήριο της Ευρωπαϊκής Ένωσης, στο Ευρωπαϊκό Ελεγκτικό Συνέδριο, στην επιτροπή εποπτείας της OLAF και στην OLAF.

(1) http://ec.europa.eu/anti_fraud/documents/reports-commission/2010_en.pdf

(2) http://ec.europa.eu/anti_fraud/documents/reports-olaf/rep_olaf_2010_en.pdf

(3) ΕΕ C 326 της 10.11.2011, σ. 1.

(4) Κείμενα που εγκρίθηκαν, P7_TA(2011)0388.

(5) ΕΕ C 161 Ε της 31.5.2011, σ. 62.

(6) EE L 248 της 16.9.2002, σ. 1.

(7) EE L 312 της 23.12.1995, σ. 1.

(8) Κείμενα που εγκρίθηκαν, P7_TA(2011)0142.

(9) Size and Development of the Shadow Economy of 31 European and 5 other OECD Countries from 2003 to 2011 by Friedrich Schneider (Μέγεθος και ανάπτυξη της παραοικονομίας 32 ευρωπαϊκών και 5 άλλων χωρών του ΟΟΣΑ από το 2003 έως το 2011) του Friedrich Schneider, στο http://www.econ.jku.at/members/Schneider/files/publications/2011/ShadEcon31.pdf

(10) Ανακοίνωση της Επιτροπής στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: Ψηφιακό θεματολόγιο για την Ευρώπη (COM(2010)0245).

(11) Η παραοικονομία στην Ευρώπη, 2010: Η χρήση συστημάτων ηλεκτρονικών πληρωμών για την καταπολέμηση της παραοικονομίας/Friedrich Schneider, A.T. Kearney, 2010.

(12) Με βάση τον κανόνα αυτό, η Επιτροπή μπορεί να ανακτήσει από τους προϋπολογισμούς των κρατών μελών το 50 % των παράτυπων πληρωμών που δεν έχουν ανακτηθεί εντός τετραετίας ή, σε περίπτωση νομικών διαδικασιών για την ανάκτηση πληρωμών, εντός οκταετίας. Ο εν λόγω κανόνας εφαρμόζεται για τη διασφάλιση της ταχείας ανάκτησης των αχρεωστήτως καταβληθέντων κονδυλίων.

(13) Μελέτη για τον ποσοτικό προσδιορισμό και την ανάλυση του ελλείμματος ΦΠΑ στην Ευρώπη των 25, η οποία εκπονήθηκε από την Reckon LLP για λογαριασμό της Επιτροπής.

(14) Η διαφορά μεταξύ των πραγματικών εισπράξεων ΦΠΑ και των εσόδων που θα έπρεπε θεωρητικά να εισπράττουν τα κράτη μέλη βάσει της οικονομίας τους.

(15) Ειδική έκθεση αριθ. 13/2011 του ΕΕΣ με τίτλο «Εξασφαλίζει ο έλεγχος στο πλαίσιο του τελωνειακού καθεστώτος 42 την πρόληψη και τον εντοπισμό της φοροδιαφυγής στον τομέα του ΦΠΑ;»

(16) Μηχανισμός που χρησιμοποιεί ένας εισαγωγέας για να επιτύχει απαλλαγή από τον ΦΠΑ όταν τα εισαγόμενα αγαθά πρόκειται να μεταφερθούν σε άλλο κράτος μέλος και ο ΦΠΑ πρέπει να αποδοθεί στο κράτος μέλος προορισμού.

(17) Εκ των οποίων 1.800 εκατομμύρια EUR αφορούσαν τα επτά επιλεγμένα κράτη μέλη και 400 εκατομμύρια τα 21 κράτη μέλη προορισμού των εισαγόμενων αγαθών του δείγματος.